Plaasaanval: Onbekende mans in bakkie laat boere onraad vermoed | Maroela Media
Plaasaanval: Onbekende mans in bakkie laat boere onraad vermoed
Toe inwoners van die Burgersdorp-distrik in die Oos-Kaap Maandagmiddag opmerk hoe drie onbekende mans met 'n plaaslike boer se bakkie in die omgewing rondry, het hulle dadelik onraad vermoed – en hul vermoedens was reg.
Jannie Terburgh (81) is kort daarna aangerand in sy huis op die plaas Alfalfa aangetref. Sy huishulp en drie werkers was in die badkamer van die huis vasgebind.
Kapt. Ursula Roelofse, woordvoerder van die polisie, sê minstens drie aanvallers het omstreeks 11:00 op die plaas toegeslaan en die huishulp en twee tuiniers in die badkamer van die plaashuis vasgebind. Die aanvallers het daarna vir Terburgh ingewag en toe hy saam met nog 'n werker by die huis aankom, het hulle die twee mans oorval.
"[Terburgh] is aangerand en in die gang vasgebind, terwyl die plaaswerker ook na die badkamer toe geneem is," sê Roelofse. Die aanvallers het die huis geplunder en verskeie items, insluitend 'n vuurwapen en ammunisie, geroof. Hulle het daarna in Terburgh se wit Isuzu-bakkie op die vlug geslaan.
Volgens Roelofse het boere van die distrik omstreeks 14:00 opgemerk hoe 'n onbekende man met twee onbekende passasiers in Terburgh se bakkie rondry. Hulle het dadelik onraad vermoed, die polisie in kennis gestel en die bakkie nagespoor.
"'n Jaagtog het ontstaan en polisiebeamptes kon daarin slaag om die bakkie by die Tembisa-nedersetting voor te keer. Skote is tydens die jaagtog afgevuur. Die polisie kon daarin slaag om een van die verdagtes hier in hegtenis te neem," sê Roelofse.
'n Pistool, ammunisie en 'n sak met ander gesteelde items is in die bakkie gevind. Intussen het die twee ander verdagtes laat spaander.
Later die middag is die polisie egter deur lede van die gemeenskap in kennis gestel dat 'n verdagte man met 'n skietwond vir mense in Tembisa vra vir hulp. Die polisie het hulle vinnig na die toneel gehaas en 'n tweede verdagte in hegtenis geneem.
Nadat Terburgh se bakkie met die onbekende insittendes opgemerk is, is lede van die gemeenskap na Terburgh se huis waar hulle hom en die werkers vasgebind aangetref het. Terburgh is later na 'n hospitaal in Bloemfontein oorgeplaas.
Johandre van Zyl, AfriForum se streekhoof van gemeenskapsveiligheid in die Wes-, Oos- en Noord-Kaap, het aan Maroela Media gesê Terburgh het veral beserings aan sy gesig en arm opgedoen. Na wat verneem word, is sy toestand bestendig.
Roelofse sê die saak is ook by die onafhanklike polisie-ondersoekdirektoraat (Opod) aangemeld vir verdere ondersoek aangesien 'n verdagte tydens die inhegtenisneming gewond is.
Die verdagtes sal na verwagting vandeesweek in die plaaslike landdroshof verskyn.
Joernalis gedreig wat Malema se adres bekendmaak
Veiligheid by gevangenisse opgeskerp
Marita · 8 maande gelede
Die werk van lafaards – hy is 81! Dankie vir die wakker optrede van boere in omgewing
Da vat hy…dis nou hoe ek my dag wil begin
Frik, ek stem saam met jou …
MM en Afriforum. Is dit moontlik om die volgende syfers bymekaar te kry vir die jaar en dit die wye wereld in te stuur. Getal aanvalle op plotte en plase. Aantal persone wat direk en later indirek in hospitale gesterf het weens die aanvalle. Dis seker te veel gevra om die syfer te kry van die honderde mense wat weens beserings tydens aanvalle, in die hospitaal behandeling moes ontvang. Asseblief die wereld moet die kennis kry.
MM plaas dit gereeld Nita. Afriforum en TLU gee stats wat mens kan gebruik.
Nou praat jy Willie !
Dis hoe 'n gemeenskap mekaar ondersteun en saamstaan. Wakker akkers.
Marita ek stem saam en hulle is altyd 'n groep wat kom.
Mens kan nie help om te wonder of die huishulp en tuiniers dalk 'n rol gespeel het nie. Hulle word net vasgebind met geen tekens van aanranding nie maar die 81jarige oom wat weerloos is word aangerand.
Yorinda · 8 maande gelede
Dit is presies hoekom ons as mens nie net aan ons eie lewe aandag moet gee nie maar wel aan ons medemens ook. Almal moet mekaar ken en ons moet by mekaar staan, so sal ons hulle almal vastrek. Genoeg is genoeg , Ons is mos nie dom nie man…
Ek myself dink daar is iets… hulle wou hom nie dood maak nie, maar wel hom beroof en seermaak so dit eg lyk.